Antonio Hidalgo Morilla

**Antonio Hidalgo Morilla**, nado en Canovelles o 6 de febreiro de 1979,  é un ex-futbolista e actual adestrador de fútbol español. Actualmente dirixe o Deportivo da Coruña na Segunda División. Xogaba como centrocampista e destacou especialmente nas filas do Tenerife e do Málaga, cos que xogou tanto na Primeira como na Segunda División. É o sétimo futbolista con máis partidos disputados na categoría de prata (412).

## Traxectoria 
### Como futbolista 
#### Comezos 
Nacido en Canovelles, comezou a xogar ao fútbol nas categorías inferiores da UE Canovelles e do EC Granollers e en 1993 ingresou na canteira do FC Barcelona. En 1997 pasou a xogar no hoxe extinto Barcelona C, co que se proclamou campión da Terceira División na súa primeira tempada, e ao ano seguinte subiu ao Barcelona B, da Segunda División. Debutou na categoría de prata na primeira xornada da tempada 1998/99 contra o o Mallorca B, compartindo centro do campo con Xavi, e disputou un total de 33 encontros ao longo da campaña, pero non puido evitar o descenso do equipo á Segunda B. A 1999/00 foi a súa última tempada en Barcelona, e pechouna con 34 encontros oificiais e 2 goles.

#### Tenerife (1ª etapa) 
No verán de 2000 saíu cedido ao Tenerife, que militaba na Segunda División. Ás ordes de Rafa Benítez, na súa primeira tempada tivo que competir polo posto de interior dereito con Juan Jesús e Dani, sendo este último o máis veces aliñado nun centro do campo que completaban habitualmente Pep Martí, Gerardo Torrado e Luis García. Sumou un total de 35 partidos (14 como titular) e o equipo canario acabou a liga na terceira posición, conseguindo así o ascenso a Primeira. Con todo, apenas tivo minutos de xogo durante a tempada, nin con Pepe Mel nin co seu substituto no banco, Javier Clemente, co que o equipo culminou o descenso a Segunda. Non conseguiu ter continuidade no conxunto canario ata as súas dúas últimas tempadas no club (2003/04 e 2004/05), nas que foi titular na maioría de xornadas. Pechou o seu primeiro paso polo Tenerife en 2005, cun total de 160 partidos disputados e 12 goles anotados. Na súa primeira campaña en Málaga disputou 36 encontros, a gran maioría deles saíndo dende o banco de suplentes, e non puido evitar o descenso do equipo. Xa en Segunda, converteuse en titular indiscutible para o técnico Muñiz nas dúas seguintes campañas, que culminaron co regreso do club andaluz á máxima categoría ao remate da 2007/08. Sumou ademais 14 goles nesa histórica campaña, incluídos os dous tantos no 2-1 contra o Tenerife na derradeira xornada, vitoria que certificou o ascenso do club.

#### Zaragoza e Osasuna 
No 2008 fichou polo Zaragoza, que militaba en Segunda. No equipo dirixido por Marcelino xogou como mediocentro sen conseguir render ao mesmo nivel que no Málaga, e no mercado invernal de 2009 saíu cedido a Osasuna, na Primeira División. No conxunto aragonés tivo como adestrador a José Antonio Camacho, que lle deu poucas oportunidades, aliñándoo só en 376 minutos repartidos en 12 encontros.

#### Albacete 
No verán de 2009 regresou a Segunda ao fichar polo Albacete. Neste club formou unha prolífica dupla goleadora xunto ao uruguaio Cristhian Stuani, sumando 31 goles entre os dous, o que foi decisivo para que o club acabase conseguindo a permanencia baixo a batuta do galego David Vidal.

#### Tenerife (2ª etapa) 
En 2010 volveu ao Tenerife, onde viviu unha caótica tempada 2010/11, con ata cinco adestradores diferentes e o descenso á Segunda División B. Contabilizou un total de 30 encontros e 3 goles.

#### Últimos anos 
En xaneiro de 2012 pasou a ser xogador do Sabadell, no que militou durante as seguintes tres campañas e media. Na última delas, na que exercía como capitán do equipo, sufriu o quinto descenso da súa carreira deportiva, ao caer ata a Segunda B. No club catalán disputou 117 partidos e anotou 12 goles.

Xa con 36 anos, para a tempada 2015/16 asinou como novo xogador do Cornellà, da Segunda B, pero despois de xogar só cinco partidos anunciou a súa retirada como futbolista.

### Como adestrador 
#### Comezos 
Inmediatamente trala súa retirada iniciouse como adestrador, traballando como auxiliar no equipo xuvenil do propio Cornellà. Con todo, continuou no banco catalán para a tempada 2021/22 na Primeira Federación, pero foi destituído en novembro de 2021, ocupando o equipo postos de descenso.

#### Sevilla Atlético 
En outubro de 2022 foi nomeado adestrador do Sevilla Atlético, da Segunda Federación, ocupando o lugar do destituído Alejandro Acejo.​ Colleu o equipo na derradeira posición da liga e conseguiu levalo ata a décima praza, conseguindo así a permanencia. Dirixiu o equipo no inicio da tempada 2023/24, sumando catro vitorias nos primeiros seis partidos, pero a continuación decidiu aceptar a oferta do Huesca, que pagou ao Sevilla uns 150.000 euros pola súa fichaxe.

#### Huesca 
Chegou ao club oscense para substituír ao cesado Ziganda, que mantiña o equipo na penúltima posición da táboa de Segunda División. Con Hidalgo como técnico o club conseguiu saír do pozo e acabou a tempada con catro puntos sobre o descenso. O rendemento do equipo elevouse notablemente na tempada 2024/25, chegando a ocupar en varios momentos postos de ascenso directo a Primeira, para acabar finalmente na oitava posición. A súa boa tempada co Huesca valeulle o apoio da meirande parte da afección do club, pero tamén a chegada de numerosas ofertas, polo que decidiu poñer fin á súa etapa en Aragón.

#### Deportivo da Coruña 
O 10 de xuño de 2025 anunciouse a súa fichaxe como adestrador do Deportivo da Coruña, en substitución do betanceiro Óscar Gilsanz.

## Notas 
## Véxase tamén 
### Ligazóns externas 
* Datos do xogador en BDFutbol.com 
* Datos do adestrador en BDFutbol.com